32006R0941
L 173/1
JURNALUL OFÍCIAL AL UNIUNII EUROPENE
REGULAMENTUL (CE) NR. 941/2006 AL CONSILIULUI
din 1 iunie 2006
de modificare a Regulamentului (CE) nr. 51/2006 în ceea ce privește merlanul albastru și heringul
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (1), în special articolul 20,
având în vedere propunerea Comisiei,
întrucât:
(1)
Regulamentul (CE) nr. 51/2006 (2) al Consiliului stabilește pentru 2006 posibilitățile de pescuit și condițiile asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor.
(2)
În temeiul consultărilor dintre Comunitate și Insulele Feroe, la data de 23 februarie 2006 s-a ajuns la un acord privind accesul reciproc la stocurile de merlan albastru și de hering din zonele de pescuit ale celeilalte. Acest acord trebuie pus în aplicare.
(3)
Deoarece navele care pescuiau direcționat merluciu cu setci în diviziunile ICES VIa, b și VIIb, c, j, k și subzona XII nu au fost implicate în practicile de pescuit care au condus la interdicția utilizării setcilor în aceste zone, este adecvat să se permită în aceste zone de pescuit continuarea activității prin derogare de la interdicție.
(4)
Comunitatea a purtat consultări cu Norvegia privind gestionarea pescuitului referitor la stocul de hering norvegian (Atlanto-Scandinav) care depune icre primăvara în nord-estul Atlanticului, în special în ceea ce privește regimul licențelor, care ar trebui puse în aplicare.
(5)
Prin urmare, Regulamentul (CE) nr. 51/2006 ar trebui modificat în consecință,
ADOPTĂ PREZENTUL REGULAMENT:
Articolul 1
Anexele IA, IB și IV la Regulamentul (CE) nr. 51/2006 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 1 iunie 2006.